L'alcalde de Gandia arranca a Renfe el compromís de plantejar millores al servei de Rodalies i a l'estació
01 març 2024

## L'alcalde de Gandia arranca a Renfe el compromís de plantejar millores al servei de Rodalies i a l'estació01 març 2024Última actualització: 01 març 2024

![](../gestion/img/e1b108bf04c1f1199e3fbc421c3ae93b6c06d88c2b03178afdb2b882db96be2f.jpg)  
  

L'**alcalde de Gandia, José Manuel Prieto**, -dins del calendari de reunions que està mantenint amb diferents administracions estatals de Madrid per resoldre qüestions que afecten la ciutadania-, ha tingut aquesta mateixa setmana una trobada amb el **director general adjunt a la Presidència de Renfe, Sergio Bueno**. L'objectiu: fer un repàs a les sol·licituds i projectes pendents en allò que competeix a la companyia ferroviària.  
  
En primer lloc, l'alcalde ha volgut transmetre al responsable de RENFE el malestar de la ciutadania pels retards i les cancel·lacions del servei de Rodalies Gandia-València. _"La predisposició ha estat bona"_, ha apuntat Prieto, que ha afegit que el seu interlocutor s'ha **compromés a plantejar millores**, dins d'un pla d'actuacions, que tractaran de resoldre el problema d'un servei _"fonamental per al nostre desenvolupament econòmic i per als projectes vitals dels milers de persones que, diàriament, viatgen a València o visiten la nostra ciutat"_.  
  
El segon aspecte abordat ha estat la **millora de l'estació de Gandia**, tant pel que fa a les prestacions com als serveis que ofereix dins del recinte.  
  
Finalment, quant a la gestió de l'esplanada situada davant de l'estació, s'ha abordat la sol·licitud de la cessió perquè tot aquest espai siga gestionat per l'Ajuntament de Gandia i siga el Consistori qui s'encarregue del **manteniment d'aspectes com ara zones verdes i la il·luminació**. _"Estarem atents als compromisos i les propostes de millora que RENFE oferisca d'aquest servei fonamental com és Rodalies, a més de la gestió de l'estació i la imatge que tenen els ciutadans quan arriben a Gandia"_. _"Per nosaltres, Gandia és el més important i les reivindicacions les traslladem a totes les administracions perquè es comprometen a ajudar-nos en la solució als problemes_".